Regio Centurion Onafhanklike Laerskool is 'n Afrikaanse Laerskool in Clubview, Centurion. Die skool het sy deure vir die eerste maal in 2006 geopen met die doel om gehalte, toekomsgerigte onderrig aan die gemeenskap te bied. Die skool beskik ook oor 'n kleuterskool, Regio Centurion Kleuterskool, waar dieselfde onderrigsfilosofie gebruik word om kleuters voor te berei vir die laerskool. Die Regio Centurion Skole het in 2006 begin en die onderrigbenadering is gebaseer op die filosofie van die Reggio Emilia skole in die Noorde van Italië. Dr Elsie Calitz se persoonlike mens- en wêreldbeskouing wat oor baie jare ontwikkel het, sluit so nou aan by Loris Malaguzzi se filosofie dat dit moontlik was om hierdie filosofie by die Suid-Afrikaanse omstandighede aan te pas. Dr Elsie Calitz se aanvanklike beroep was Maatskaplike Werk. Die opleiding wat sy ondergaan het in die sestigerjare was 'n sterk akademiese maar ook terselfdertyd 'n opleiding wat reflektiewe vaardighede ontwikkel en baie klem geplaas het op 'n beskouing dat hulpverlening moet fokus op die ontwikkeling van die hulpbehoewende se eie sterktes. Reeds op hierdie stadium het Elsie 'n baie sterk belangstelling in kinderontwikkeling en kindersielkunde gehad.